
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 mai 2008               

Pl-x  229 /2008                     


A V I Z

asupra  propunerii legislative privind asigurarea transparenţei sondajelor 
de opinie cu relevanţă politică
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind asigurarea transparenţei sondajelor de opinie cu relevanţă politică, trimisă cu adresa nr. Pl-x 229 din 22.04.2008  şi înregistrată cu nr.31/378 din 23.04.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 15 aprilie 2008.   
Propunerea legislativă are ca obiect de reglementare stabilirea unor măsuri în vederea creşterii gradului de veridicitate şi transparenţă a sondajelor de opinie. Se prevede totodată, că sondajele de opinie cu relevanţă politică pot fi difuzate de către deţinătorii de licenţe audiovizuale numai după notificarea Consiliului Naţional al Audiovizualului.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  12 mai 2008.

 Membrii comisiei au examinat iniţiativa legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, nr.1687 din 10.12.2007, precum şi punctul de vedere al Guvernului transmis cu adresa nr.132/16.01.2008, prin care nu susţine  adoptarea acestei iniţiative legislative, întrucât dispoziţiile referitoare la notificare intră în contradicţie cu Legea audiovizualului nr.504/2002, excedând limitele de competenţă ale C.N.A..
                 Pentru considerentele arătate, în urma dezbaterilor, Comisia juridică, de disciplină şi imunităţi a hotărât, cu majoritate de voturi (o abţinere), avizarea negativă  a propunerii legislative.
În raport de obiectul şi conţinutul reglementării,  propunerea legislativă  face parte din categoria legilor ordinare.
                                          PREŞEDINTE,                               SECRETAR,

                                          Sergiu ANDON                              George BĂEŞU
 Consilier,  C. Păduroiu

